題楊希元朝議南軒
作者：范純仁
朝代：宋

paragraphs: 卜居俯澗瀍，開軒面嵩洛。
迥占西都勝，高據北邙脚。
千門凝紫烟，群峰參碧落。
神臯勢回抱，天闕誰開鑿。
朝陽麗金碧，半空橫殿閣。
灘聲夜潺湲，雲氣暮慘錯。
春花敷爛錦，夏木成翠幄。
三川披畫圖，八極開綷幕。
曾無登涉勤，坐享仁智樂。
主人富才識，大隠當城郭。
早解郡印還，勇脫官檢縛。
清心對萬景，真趣絕外鑠。
可笑學神僊，妄意向寥廓。